Mooinooi moordverdagte het glo meer as miljoen kontant op plaas gehou | Kormorant
Mooinooi moordverdagte het glo meer as miljoen kontant op plaas gehou
Die sogenaamde baasbrein het glo meer as 'n miljoen rand kontant op sy plaas gehou en volgens sy 21-jarige vrou, het hy die vermoorde Anisha van Niekerk hiermee vir haar plaas betaal.
Die vrou van die sogenaamde "meesterbrein" van die Mooinooi-moorde.
"Hy het vir my gesê Anisha wou die plaas verkoop en êrens anders 'n nuwe lewe begin," het die vrou Donderdag tydens haar borgaansoek getuig. Sy en die 52-jarige paneelklopper het 'n driejarige dogtertjie en is sewe maande gelede getroud. Sy het glo op Facebook gesien sy word deur die polisie gesoek.
Sy is eers vyf dae later saam 'n prokureur na die polisie.
Sy het getuig dat sy en haar prokureur onder die indruk was dat sy vir dwarsboming van die gereg in hegtenis geneem is en eers in die hof gehoor van die aanklagte van sameswering om moord te pleeg, ontvoering, verkragting, moord, roof met verswarende omstandighede, huisbraak en diefstal.
Sy is aanvanklik twee dae na Anisha en Joey van Niekerk se verdwyning saam met haar man, deur die polisie ondervra, maar weer vrygelaat. Die man is egter die volgende dag in hegtenis geneem. Ten spyte van die feit dat haar man voorheen getuig het dat die polisie slegs sy broer en seun toegelaat het om hom te besoek, het die vrou volstaan dat sy haar man twee keer in die polisieselle besoek het. Staatsaanklaer, Christine Molautsi het aan haar gesê sy of haar man probeer die hof mislei.
Sien ook: "You are an uncontrollable child" – prosecutor tells 18 year old accused
Volgens dié beskuldigde het haar man en Anisha die Donderdag voor die vroue se verdwyning, saam plaas toe gery om die geld te gaan haal. Hulle sou glo die Maandag saam na 'n prokureur gaan. Die staatsaanklaer het gevra of sy bewus was daarvan dat Joey besig was om haar pa se begrafnis te reël. Sy het geantwoord dat sy eers die Maandag iets daarvan gehoor het toe 'n familielid van Joey die vroue op die plaas kom soek het.
Sy het getuig dat sy Anisha en Joey "nie fisies" geken het nie. "Ek het net hi en bye gesê as hulle by die shop gekom het. Ek het nooit 'n gesprek met hulle gevoer nie."
Op Molautsi se vraag op sy die plaas as haar man se eiendom beskou, het sy gesê "ja, hy het daarvoor betaal." Sy het ook getuig dat Anisha glo 'n dag of twee voor hulle verdwyning briewe aan huurders op die plaas uitgedeel het waarin sy hulle meegedeel het dat die paneelklopper die nuwe eienaar van die plaas.